b'\n_START_ARTICLE_\nAutostrada A1 (Italia)\n_START_PARAGRAPH_\nAutostrada del Sole (L\'autostrada del Sole, my\xc3\xb6s Autosole), virallisesti A1 Italian moottoriteiden luokituksessa, on Italian pisin moottoritie ja maan etel\xc3\xa4\xe2\x80\x93pohjoissuuntainen p\xc3\xa4\xc3\xa4v\xc3\xa4yl\xc3\xa4. Sen pituus on 759,6 kilometri\xc3\xa4. A1 kulkee Milanosta Napoliin Bolognan, Firenzen ja Rooman kautta. Se otettiin k\xc3\xa4ytt\xc3\xb6\xc3\xb6n 4. lokakuuta 1964. Kun liikenn\xc3\xb6inti osuudella Bologna\xe2\x80\x93Firenze joudutaan toisinaan keskeytt\xc3\xa4m\xc3\xa4\xc3\xa4n, on tullut tavaksi sanoa ett\xc3\xa4 "Italia on haljennut kahtia" (L\'Italia \xc3\xa8 spaccata in due). Eurooppateiden luokituksessa Autostrada del Solen osuus Milanosta Roomaan on osa E35-tiet\xc3\xa4 (Amsterdam\xe2\x80\x93Rooma) ja osuus Roomasta Napoliin puolestaan osa E45-tiet\xc3\xa4 (Kaaresuvanto\xe2\x80\x93Gela).\n_START_SECTION_\nReitti\n_START_PARAGRAPH_\nA1 kulkee Lombardian, Emilia-Romagnan, Toscanan, Umbrian, Lazion ja Campanian hallinnollisilla alueilla. V\xc3\xa4yl\xc3\xa4 on suurimmaksi osaksi 3+3-kaistainen. Uloimmat kaistat (pientareet) ovat h\xc3\xa4t\xc3\xa4liikennett\xc3\xa4 varten.\n_START_SECTION_\nMilano\xe2\x80\x93Bologna\n_START_PARAGRAPH_\nAutostrada del Sole alkaa Milanon kaakkoispuolelta. Sen kokoojamoottoritiet ovat Milanon it\xc3\xa4inen keh\xc3\xa4tie (tangenziale Est di Milano, autostrada A51) ja Milanon l\xc3\xa4ntinen keh\xc3\xa4tie (tangenziale Ovest di Milano, autostrada A50). A1 kulkee 3+3-kaistaisena Pojoen laakson halki kohti kaakkoa Lodin, Piacenzan, Parman, Reggio Emilian ja Modenan kautta. Modenan pohjoispuolella A1 riste\xc3\xa4\xc3\xa4 Modenasta Brenneroon kulkevan Autostrada A22:n (Autostrada del Brennero tai Autobrennero) kanssa. Modena\xe2\x80\x93Bologna-osuus on 4+4-kaistainen. A1 kulkee Bolognan l\xc3\xa4nsipuolitse. Bolognassa A1:lt\xc3\xa4 on yhteys Italian toiselle keskeiselle moottoritielle, Bolognasta Tarantoon kulkevalle A14:lle (Autostrada Adriatica).\n_START_SECTION_\nBologna\xe2\x80\x93Firenze\n_START_PARAGRAPH_\nMaisematyyppi Bolognan ja Firenzen v\xc3\xa4lill\xc3\xa4 on vuoristoinen. T\xc3\xa4ll\xc3\xa4 osuudella A1 on osin 2+2-kaistainen ja sen reitti mutkittelee vastakohtana Pojoen laakson pitkille suorille. Siltoja ja tunneleita on runsaasti. Arkkitehtonisesti merkitt\xc3\xa4vimpi\xc3\xa4 silloista (viadotto) ovat viadotto 4 eli Sambro (pituus 340 m), viadotto 16 eli Biscione (270 m), viadotto 18 eli Merizzano (418 m), viadotto 21 eli Poggettone e Pecora Vecchia (455 m) ja viadotto 29 eli Aglio (440 m). Tunneleita t\xc3\xa4ll\xc3\xa4 tieosuudella on yli 6,6 km pohjoisen suuntaan ja l\xc3\xa4hes 5,9 km etel\xc3\xa4n suuntaan. Barberino di Mugellon liittym\xc3\xa4n it\xc3\xa4puolella sijaitsee Mugellon moottorirata. Firenzen keskustan A1 kiert\xc3\xa4\xc3\xa4 l\xc3\xa4nsi-ja etel\xc3\xa4puolelta.\n_START_SECTION_\nFirenze\xe2\x80\x93Rooma\n_START_PARAGRAPH_\nFirenzest\xc3\xa4 A1:n reitti jatkuu kaakkoon kohti Lazion maakuntaa ja Roomaa. Se sivuaa Valdarnoa (er\xc3\xa4s Arnojoen laaksoista) ja Arezzon kaupunkia ja kulkee Val di Chianan halki. Val di Chianassa A1 riste\xc3\xa4\xc3\xa4 kokoojamoottoritie RA06:n kanssa. Ennen Laziota A1:n linja kulkee kappaleen matkaa Umbrian l\xc3\xa4ntisimm\xc3\xa4ss\xc3\xa4 osassa, jossa sill\xc3\xa4 on kolme liittym\xc3\xa4\xc3\xa4: Fabro, Orvieto ja Attigliano. Ortesta etel\xc3\xa4\xc3\xa4n tie levenee 3+3-kaistaiseksi ja kulkee Lazion halki Rooman it\xc3\xa4puolitse.\n_START_SECTION_\nRooma\xe2\x80\x93Napoli\n_START_PARAGRAPH_\nRooman etel\xc3\xa4puolella A1:n linja jatkuu edelleen kohti kaakkoa. Se kulkee etel\xc3\xa4isess\xc3\xa4 Laziossa sijaitsevan Ciociarian alueen halki Frosinonen ja Cassinon kaupunkien kautta. A1:n etel\xc3\xa4isin osuus on Campanian alueella. V\xc3\xa4yl\xc3\xa4 kulkee Capuan ja Casertan kautta Napoliin. Autostrada A1:n p\xc3\xa4\xc3\xa4tepiste on Napolin etel\xc3\xa4puolella Autostrada A3:n risteyksess\xc3\xa4. A3 vie edelleen Napolista Reggio Calabriaan Italian niemimaan "saappaan k\xc3\xa4rkeen". Napolissa A1 riste\xc3\xa4\xc3\xa4 my\xc3\xb6s Autostrada A16:n kanssa. A16 eli Autostrada dei due mari yhdist\xc3\xa4\xc3\xa4 Napolin Adrianmeren rannalla sijaitsevaan Canosa di Pugliaan.'